Euroopa Parlamendi resolutsioon,

10. mai 2011,

tähelepanekutega, mis on Euroopa Võrgu- ja Infoturbeameti 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Võrgu- ja Infoturbeameti 2009. aasta lõplikku raamatupidamise aastaaruannet;

võttes arvesse kontrollikoja aruannet Euroopa Võrgu- ja Infoturbeameti eelarveaasta 2009 raamatupidamise aastaaruande kohta koos ameti vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 460/2004, millega luuakse Euroopa Võrgu- ja Infoturbeamet, [3] eriti selle artiklit 17;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvese eelarvekontrollikomisjoni raportit (A7-0105/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 5. mail 2010. aastal heakskiidu Euroopa Võrgu- ja Infoturbeameti tegevdirektori tegevusele ameti 2008. eelarveaasta eelarve täitmisel [5] ning heakskiidu andmise otsusele lisatud resolutsioonis muu hulgas

- võttis teadmiseks, et kontrollikoda leidis hankemenetluses puudusi, eelkõige raamlepingu eelarvete alahindamises;

- palus komisjonil uurida võimalusi, millega tagada määruse (EÜ, Euratom) nr 2343/2002 artikli 15 lõike 5 kohase vajadustepõhise sularahahalduse põhimõtte igakülgne täitmine, ning samuti seda, milliseid kontseptuaalseid muudatusi on vaja, et hoida ameti sularahareserv püsivalt võimalikult väiksena;

- avaldas ametile kiitust selle eest, et kõik kaheksa "väga tähtsaks" liigitatud siseauditi talituse soovitust on ellu viidud;

C. arvestades, et ameti 2009. aasta eelarve oli 8100000 eurot, mis on 2008. aasta eelarvest 3,5 % võrra väiksem,

Ülekantud assigneeringud

1. tunneb muret asjaolu üle, et kontrollikoja aruande kohaselt kanti assigneeringuid järgmisse aastasse üle 19 % ulatuses ameti kogueelarvest; märgib, et eelkõige kanti 2010. aastasse üle 41 % põhitegevuse assigneeringutest, peamiselt kahe suure projektiga seotud viivituste tõttu; väljendab muret asjaolu üle, et selline olukord annab tunnistust viivitustest ameti eelarve III jaotisest rahastatud tegevuse elluviimisel ning on vastuolus eelarve aastasuse põhimõttega; kutsub seepärast ametit üles teavitama eelarve täitmisele heakskiitu andvat asutust ameti võetud meetmetest puuduse kõrvaldamiseks;

Hankemenetlus

2. kutsub ametit üles tugevdama sisekontrolli lepingute ja hankemenetluste korrektse rakendamise tagamiseks; märgib, et kontrollikoja aruande kohaselt nõuti ühel juhul teenuseid, mida lepingu järgi ei pakutud, ning kahel muul juhul tehti vigu (valede kvaliteedi-hinna paranduskoefitsientide kasutamine ja finantspakkumise vale väärtus) lepingute sõlmimise etapis;

3. nõuab eelkõige tungivalt, et amet toimiks järgmiselt:

- parandaks läbipaistvust nii seoses eelarvestuse kui ka projektide eest vastutajaga;

- tugevdaks oma hankealaseid volitusi rahastamise üle otsustamise ja tööprogrammi tasandil;

- tagaks iga-aastases tegevusaruandes erandite tervikliku avalikustamise;

- tagaks eeskirjade võimaliku eiramise puhul piisavad järelmeetmed;

- töötaks välja järelkontrolli ja annaks selle kohta aru;

kutsub seepärast ametit üles teavitama eelarve täitmisele heakskiitu andvat asutust eelnevaga seoses tehtud edusammudest ja võetud meetmetest;

4. ühtlasi ergutab ametit töötama välja ülevaatlikku tabelit, mis annaks igakülgse ülevaate ameti finantstegevusest ning asjaomaste finantsjuhtimises ja tegevuses osalejate vastutusest, ning seejärel seda korrapäraselt ajakohastama;

Eksimused ümberpaigutamistes

5. kutsub ametit üles vältima ilma juhatuse eelneva nõusolekuta tehtud ümberpaigutamisi, mis on vastuolus eelarve sihtotstarbelisuse põhimõtetega; märgib asjaolu, et kontrollikoja aruande kohaselt tehti üks 24000 euro suurune eelarvejagude vaheline ümberpaigutus juhatust sellest teavitamata ja juhatuse eelneva nõusolekuta;

Vastuvõtva liikmesriigi maksuametite tagasimaksed

6. märgib pettumusega, et eelmisest aastast saadik ei ole tehtud edusamme 45000 euro tagastamises, mis on ameti poolt vastuvõtva liikmesriigi maksuametile ettemakstud käibemaksu summa; nõuab seetõttu tungivalt, et amet teavitaks eelarve täitmisele heakskiitu andvat asutust, kui vastuvõttev liikmesriik on selle summa tagastanud;

Inimressursid

7. märgib, et endiselt esineb puudusi personalivaliku menetlustes, mis ohustab kõnealuste menetluste läbipaistvust; tunnistab samas, et kontrollikoja aruande kohaselt ei olnud valimiskomisjon eelnevalt paika pannud ei kandidaatide lävendeid intervjuule pääsemiseks ega ka lävendeid reservnimekirja pääsemiseks; kutsub seepärast ametit üles olukorda lahendama ja teavitama eelarve täitmisele heakskiitu andvat asutust võetud meetmetest;

Sisekontrollisüsteemid

8. väljendab rahulolu asjaoluga, et ametil on sisekontrolli koordinaator, kes teostab järelevalvet ameti sisekontrollisüsteemide rakendamise üle ja jälgib seda; tunnustab, et amet on edukalt rakendanud oma sisemenetluste eelkontrolle; kutsub ametit siiski üles võtma kutselise tarnija abiga kasutusele järelkontrollid;

9. nõuab sellegipoolest tungivalt, et amet teeks põhjaliku inventuuri ning tagaks raamatupidamisandmete korrektsuse; toonitab, kui oluline on see soovitus, ning kutsub ametit üles teavitama eelarve täitmisele heakskiitu andvat asutust selle puuduse kõrvaldamiseks võetud vahenditest; märgib sellega seoses, et kontrollikoja aruande kohaselt hallati põhivara inventarinimestikku tabelarvutuse põhjal, mis ei taganud andmete terviklikkust;

10. tunnustab, et komisjoni siseauditi talitus tegi 2008. aastal personali juhtimise auditi ning 2007. aastal sisekontrollistandardite rakendamise järelauditi; toonitab, et amet teavitas eelarve täitmisele heakskiitu andvat asutust siseauditi talituse uuest soovitusest, mis järgnes 2009. aastal tehtud järelkontrollile ja milles nõutakse juhatuse poolt 10. oktoobril 2007 vastu võetud sisekontrollistandardite läbivaatamist;

11. võtab samuti teadmiseks ameti teavituse, et 2009. aastal tegi siseauditi talitus hangete auditi, et tugevdada selles osas ameti toimimist; märgib eelkõige, et siseauditi talituse 18 soovitusest võttis amet vastu 13 ja lükkas viis tagasi, paludes siseauditi talitusel tagasilükatud soovitused ühendada; märgib lisaks, et neist soovitustest peeti kaheksat "väga tähtsaks" ja kümmet "tähtsaks";

12. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 16.

[2] EÜT L 248, 16.9.2002, lk 1.

[3] ELT L 77, 13.3.2004, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 174.

[6] Vastuvõetud tekstid, P7_TA(2011)0163 (vt käesoleva Euroopa Liidu Teataja lk 269).

--------------------------------------------------